
ДО
ОБЩИНСКИ СЪВЕТ
БУРГАС


Д О К Л А Д Н А   З А П И С К А
от 
МИХАИЛ НЕНОВ
ЗАМЕСТНИК-КМЕТ ОЗСДММП ПРИ ОБЩИНА БУРГАС
ОТНОСНО: Предоставяне на обособена част от имот, находящ се на територията на „Културно-образователен център на съвременното изкуство и библиотека“, за нуждите на Софийски университет – филиал Бургас: създаване на книжарница на Университетско издателство „Св. Климент Охридски“.
УВАЖАЕМИ ОБЩИНСКИ СЪВЕТНИЦИ,
От една страна, Община Бургас е собственик на сграда представляваща „Културно-образователен център на съвременното изкуство и библиотека“, със застроена площ 1158 кв.м, състояща се от четири сгради-блока, разделени по височина: блокове I, II и III с три надземни етажа и сутерен и блок IV с два надземни етажа, сутерен и подземен паркинг, изградена в поземлен имот (ПИ) с идентификатор 07079.609.16 по КК на гр. Бургас, съответен на УПИ І в кв.113 по плана на ЦГЧ - гр. Бургас, за който е съставен Акт № 9730/09.09.2021г. за частна общинска собственост.
Културно-образователният център е изграден на мястото на бившата „Немска болница“, зона с публични функции с висока обществена значимост за град Бургас. Разположена е в непосредствена близост на морската градина и центъра на града, между улиците „Средна гора“, ул. „Св. Св. Кирил и Методий“ и ул. „Оборище“.
Съществуващите сгради са реконструирани и модернизирани по одобрен технически инвестиционен проект „Реконструкция и преустройство на съществуваща сграда в културно - образователен център за съвременно изкуство(музей) и библиотека в ПИ 07079.609.16, съответен на УПИ I кв.113 по плана на ЦГЧ, гр. Бургас“, съгласно издадено разрешение за строеж № 257/17.08.2017 г. на Главен архитект на Община Бургас.
В описаната сграда са разположени различни по функционалност помещения разпределени съобразно двете основни функции на сградата.
От друга страна, с изключителната подкрепа на Община Бургас, през изминалата 2023 година беше открит Бургаски филиал на Софийския университет „Св. Климент Охридски“, който през учебната 2023/2024 година посрещна първи випуск на своите студенти.
Софийският университет „Св. Климент Охридски“ се надява на съдействие от страна на Община Бургас, като отправя предложение в сградата на „Културно-образователен център на съвременното изкуство и библиотека“ да бъде обособена книжарница на Университетско издателство „Св. Климент Охридски“. 
Университетско издателство „Св. Климент Охридски“ е създадено през 1986 г. и е специализирано издателство за научна, научнопопулярна и учебна литература на български и чужди езици, преводна литература, справочници, списания, годишници с трайно място в националната ни книжовна култура. Издателската дейност обхваща целия спектър на знанието – езикознание, литературознание, философия, история, социология, психология, право, икономика, журналистика, математика и информатика, физика, химия, биология, геология и география и др. Университетско издателство и печатница осигурява висококачествена редакция и предпечатна подготовка, както и отлично полиграфическо изпълнение. 
На територията на „Културно-образователен център на съвременното изкуство и библиотека“ има подходящ кът, който може да бъде обособен като книжарница, находящ се на етаж 1, обозначен като „Гардероб“, с площ от 16,01 кв. м.
С осигуряването на пространство, подходящо за нуждите на Университетско издателство „Св. Климент Охридски“ ще се осигурят още повече възможности за цялата студентска общност и на всички четящи хора в гр. Бургас.
С оглед пълноценното стопанисване и управление на сградата е необходимо своевременно да бъде взето решение за това.
Предвид изложеното, както и на основание чл. 21, ал. 1, т. 8 от Закона за местното самоуправление и местната администрация,  чл. 12, ал. 3 от Закона за общинската собственост и чл.17 от Наредбата за реда за придобиване, управление и разпореждане с общински имоти и вещи, приета от Общински съвет–Бургас, да вземе следното 
РЕШЕНИЕ:
1. Да се предостави безвъзмездно на Софийски университет „Св. Климент Охридски“ обособена част, находяща се на ет. 1 от масивна сграда- „Културно-образователен център на съвременното изкуство и библиотека“,  представляващa обособена площ, обозначена като „Гардероб“, с площ 16, 01 кв.м., за срок от 10 /десет/ години.

Приложение: Акт за частна общинска собственост № 9730/09.09.2021г.; Схема на разпределение на помещенията.

С уважение,
МИХАИЛ НЕНОВ
ЗАМЕСТНИК-КМЕТ ОЗСДМП

